b'\n_START_ARTICLE_\nJasmonat\n_START_PARAGRAPH_\nJasmonati (JA) so skupina rastlinskih hormonov, ki sodelujejo pri uravnavanju (regulaciji) rasti in razvoja rastlin. Med jasmonate uvr\xc5\xa1\xc4\x8damo jasmonsko kislino ter njene estre, kot je metil jasmonat (MeJa). Kot sorodni prostaglandini v sesalcih so tudi jasmonati derivati ciklopentanona, ki jih rastlina sintetizira iz ma\xc5\xa1\xc4\x8dobnih kislin, natan\xc4\x8dneje iz linolenske kisline preko oktadekanojske poti. Metil jasmonat daje zna\xc4\x8dilen vonj jasminskemu olju, ki se uporablja v parfumih._NEWLINE_Koli\xc4\x8dina jasmonatov v rastlinah variira glede na funkcijo dolo\xc4\x8denega tkiva in tip celic, razvojno stopnjo ter glede na odziv na zunanji dra\xc5\xbeljaj oz. stimulus, kot so mehanski dra\xc5\xbeljaji zaradi po\xc5\xa1kodb ali navijanja stebelnih vitic. Visoke koli\xc4\x8dine se nahajajo tudi v cvetovih in perikarpu plodov pri razmno\xc5\xbeevalnih strukturah v razvoju ter v kloroplastih osvetljenih rastlin._NEWLINE_Jasmonati so pomembni kot signalizatorji za obrambo pred \xc5\xbeu\xc5\xbeelkami in glivi\xc4\x8dnimi patogeni, sodelujejo pa tudi pri zorenju peloda ter spodbujajo kalitev mirujo\xc4\x8dih semen in kopi\xc4\x8denje (akumulacijo) dolo\xc4\x8denih skladi\xc5\xa1\xc4\x8dnih beljakovin. Vloga jasmonatov v cvetovih in plodovih je nejasna, kljub temu pa je predlagano, da sodelujejo z etilenom pri zorenju plodov in vplivajo na njihov dele\xc5\xbe karotenoidov. Nekatere raziskave so pokazale, da naj bi jasmonati tudi inducirali klorozo, tj. naj bi zavrli izra\xc5\xbeanje (ekspresijo) genov, ki nosijo zapis (kodirajo) za beljakovine, udele\xc5\xbeene v fotosintezi; namen tega ni jasen, domnevano pa je, da naj bi na tovrstni na\xc4\x8din inducirana kloroza pomagala zmanj\xc5\xa1ati sposobnost rastline za asimilacijo ogljika v primeru prevelikih koli\xc4\x8din svetlobe ali ogljika.'